Ԥхынҷкәын 4 рзы Приднестровиатәи Молдавиатәи Ареспублика асоциалтә еиқәыршәареи аџьеи рминистрраҿ имҩаԥысит Приднестровиатәи Молдавиатәи Ареспубликаҿ Аԥсны Аҳәынҭқарра Ахаҭарнак Александр Ватамани Приднестровиатәи Молдавиатәи Ареспублика асоциалтә еиқәыршәареи аџьеи рминистр ихаҭыԥуаҩ Олег Федотовы реиԥылара.
Аиԥылара иатема хаданы иҟалеит Аԥснытәи ареспубликатә реабилитациатә центр аҿы приднестровиатәи аинвалидцәа апротез рзыҟаҵара азҵаара.
Приднистровиатәи аинвалидцәа Аԥсны рыҟазаареи апротезқәа рзыҟаҵареи мҩаԥгахоит Приднестровиатәи Молдавиатәи Ареспублика асоциалтә еиқәыршәареи аџьеи рминистрреи (АУ «Апротезҟаҵарази аортопедиеи рзы ареспубликатә центр, Тирасполь) Аԥсны Агәабзиарахьчареи асоциалтә еиқәыршәареи рминистрреи (Аԥсны ареспубликатә реабилитациатә центр, ақ. Гагра) рнапы зҵарҩыз аиқәшаҳаҭра инақәыршәаны.
2018 шықәса рзы приднестровиатәи аинвалидцәа апротез рзыҟаҵара апрограмма иалнаршеит Аԥсны ареспубликатә реабилитациатә центр аҿы жьҭаарамзази ажьырныҳәамзази ҩ-гәыԥк аинвалидцәа рыдкылара.
Иахьатәи аиԥылараҿы аганқәа алацәажәеит 2020 шықәсазтәи аусурақәа реиҿкааратә план.